31.10.2005	Dnro 1377/040/05		

Oikeusministeriö

Viite: lausuntopyyntönne 21.9.2005, OM 1/41/2004 OM047:00/2004  koskien Haagin lastensuojelusopimuksen voimaansaattamista valmistelleen työryhmän mietintöä

Asia: lausunto 

Väestörekisterikeskus esittää pyydettynä lausuntonaan viitekohdassa mainitusta työryhmämietinnöstä 2005:11 seuraavaa.

Väestörekisterikeskus haluaa tuoda esille yleissopimuksen 40 artiklaan ja sopimuksen soveltamisen ja voimaansaattamisen edellyttämän lakiehdotuksen 12 § :ään sisältyvästä maistraateille annetusta todistuksenantovelvollisuudesta mahdollisesti aiheutuvia ongelmia liittyen pykäläehdotuksessa  mainittujen huoltajan tai edunvalvojan valtuustietojen poimimiseen väestötietojärjestelmästä.

Väestötietolain (507/1993) 4 §:n ja väestötietoasetuksen (886/1993) 4.1 § 10)-kohdan mukaan väestötietojärjestelmään talletetaan perheoikeudellista asemaa kuvaavista tiedoista mm. alaikäisen huoltoa koskevat tiedot. Jos tuomioistuin on kuitenkin lapsen huollosta ja tapaamisoikeudesta annetun lain (361/1983) 9.3 §:n nojalla päättänyt jakaa huoltajien tehtävät heidän kesken, ei väestötietojärjestelmään tällä hetkellä sen teknisistä rajoituksista johtuen voida tallettaa huoltajien tehtävien jaon asiallista sisältöä vaan ainoastaan merkintä siitä, että tehtävät on jaettu. Tällaisissa tapauksissa mietinnössä ehdotettua todistusta huoltajan asemasta ja valtuuksista ei voida antaa pelkästään väestötietojärjestelmän tietojen perusteella, vaikka huollosta annettu päätös olisi väestötietojärjestelmään sen mahdollistamilla tiedoilla talletettukin, vaan todistusta pyytävän olisi esitettävä lisäksi itse luotettava selvitys asiasta todistuksen saadakseen.

Väestötietojärjestelmän kehittäminen siten, että väestötietojärjestelmään olisi mahdollista tallettaa huoltajan aseman ja valtuudet kertovat tehtävät tapauksissa, jossa huoltajan tehtävät on päätetty jakaa, edellyttävät aikaa kehittää ja testata järjestelmää ja vievät myös merkittävästi kehittämisresursseja. Väestörekisterikeskuksen saamien tietojen mukaan myös käräjäoikeuksien käytössä olevaa Tuomas –järjestelmää joudutaan kehittämään, jotta huollon jakopäätösten sisältö saataisiin talletettua suoraan käräjäoikeuksista  väestötietojärjestelmään. Koska käräjäoikeuksissa ollaan siirtymässä uuteen käyttöjärjestelmään, järjestelmien muuttaminen tässä tarkoitetulla tavalla voinee alkaa aikaisintaan syksyllä 2006. 

Väestötietolain 4 §:n ja väestötietoasetuksen 4.1 § 12)-kohdan mukaan väestötietojärjestelmään talletetaan toimivaltaisuutta koskevista tiedoista edunvalvontaa ja toimikelpoisuuden rajoitusta koskevat tiedot. Väestötietojärjestelmään ei kuitenkaan talleteta määrätyn edunvalvojan kelpoisuuden osoittavan päätöksen sisältöä vaan ainoastaan tiedot siitä, onko päämiehen toimintakelpoisuutta rajoitettu. Edunvalvojan asemaa ja valtuuksia koskevat tiedot ovat maistraatin käytettävissä kuitenkin holhousasioiden rekisterissä, joten edunvalvojan pyytämää todistusta varten tarvittavat tiedot ovat maistraatin hankittavissa ilman, että pyytäjälle tarvitsisi asettaa selvityksen esittämisen vaivaa. Näistä syistä Väestörekisterikeskus esittää lakiehdotuksen 12 §:n 2 momenttiin lisättäväksi väestötietojärjestelmän rinnalle maininnan holhousasioiden rekisteristä.

Väestörekisterikeskuksella  ei ole lausuntopyynnön johdosta muuta huomautettavaa.

Ylijohtajan sijainen
Yksikönjohtaja	Tapio Aaltonen

Kehityspäällikkö	Juha Lempinen